Man drie dae ná vrou se dood vermoorFoto: Drift Reaction cc ŉ Gautengse man is doodgeskiet net drie dae ná sy vrou se dood nadat hy vermoedelik deur gewapende rowers van die bank af agtervolg is waar hy geld vir sy vrou se begrafnis onttrek het. Die voorval het Maandag omstreeks 12:45 op ŉ kleinhoewe naby Lanseria gebeur. Kapt. Mpho Tshetlhane, woordvoerder van die polisie, het gesê die 66-jarige man is glo vanaf ŉ bank in Fourways deur ŉ silwer Toyota Corolla na die kleinhoewe agtervolg. Toe hy voor die hek van die kleinhoewe stilgehou het, het drie onbekende mans uit die Corolla gespring en nader gehardloop. “Hulle het sy voertuig se deur oopgeruk en hom geskiet. Hy is op die toneel dood nadat hy twee keer in sy bolyf gewond is,” het Tshetlhane gesê. Volgens Tshetlhane het die verdagtes die man se voertuig deursoek voordat hulle met hul eie voertuig van die toneel gevlug het. “Dit is nog nie duidelik watter waardevolle items in die oorledene se voertuig was nie.” Foto: Drift Reaction cc Die Drift Reaction-veiligheidsmaatskappy het egter in ŉ verklaring op sy amptelike Facebook-blad beweer die verdagtes het R15 000 kontant by die oorledene geroof. Volgens Drift Reaction het die oorledene se seun vir Jarques Treptow, eienaar van Drift Reaction, kort ná die voorval gebel en histeries om hulp gevra. “[Die oorledene] was op pad terug van die bank in Fourways waar hy R15 000 kontant onttrek het om te betaal vir sy vrou se begrafnis. Sy vrou is Vrydagmiddag oorlede,” lui die verklaring. Luidens die verklaring het die seun ook Vrydag vir Treptow gebel toe hy by die huis gekom het en sy ma nie kon wakker kry nie. “Sy het blykbaar in haar slaap gesterf. Hierdie inwoner het nou sy pa én ma sedert Vrydagmiddag verloor.” Tshetlhane het bevestig ŉ saak van moord word ondersoek in verband met Maandag se voorval. Niemand is nog in hegtenis geneem nie. Enigiemand met meer inligting word versoek om die Diepsloot-polisie by 011 367 6472 of Stop Misdaad by 0860 010 111 te bel.